નેપોલિયન બોનાપાર્ટ હંમેશા કહેતા કે ‘મને નસીબદાર સેનાપતિ જોઈએ છે, માત્ર બહાદુર સેનાપતિ નહીં.’ ટૂંકમાં, દેશ ચલાવવામાં નસીબનું પણ યોગદાન છે અને એ પરિપ્રેક્ષ્યમાં જોઈએ તો મોદી સરકારના ખાસ કરીને નાણામંત્રી અરુણ જેટલીના ગ્રહો સારા જણાતા નથી. જેટલી ‘ત્રણ સાંધવા જાય ત્યાં તેર તૂટે’ એવો ઘાટ થયો છે. ભાજપના પ્રવક્તાઓ ખાનગીમાં અને હવે જાહેરમાં પણ સ્વીકારે છે કે વૈશ્વિક પરિબળો પર સરકારનો કોઈ કાબૂ ન હોઈ શકે! આ વાત સહજ અને સ્વાભાવિક છે. દા.ત. આંતરરાષ્ટ્રીય બજારમાં ક્રૂડ ઓઈલના ભાવ વધતા હોય, ડોલરની સામે રૂપિયો ઉત્તરોત્તર નબળો પડતો જતો હોય તો એ ઘસાતા જતા રૂપિયાને રાતોરાત સુધારી ન શકાય, પરંતુ સરકારની નીતિઓ-ખાસ કરીને નાણાં મંત્રાલય સંભાળતા અરુણ જેટલી જો સમય વર્તે સાવધાન થઈને નીતિ વિષયક નિર્ણયો સમયસર લેતા હોત તો ભારતે કદાચ આજે આ આર્થિક કટોકટીમાં ન મૂકાવું પડ્યું હોત. આજે ભારતીય અર્થતંત્રની હાલત ‘આભ ફાટ્યું હોય ત્યાં થીંગડું ક્યાં મારવું?’જેવી થઈ ચૂકી છે ત્યારે અરુણ જેટલી આગ લાગ્યા બાદ કૂવો ખોદવા જાય છે. પરિણામે સમગ્ર દેશમાં બારેય વહાણ ડૂબતાં હોય એવો મંદીનો માહોલ જોવા મળી રહ્યો છે.